 NA CHARLES WASONGA WAZIRI wa Fedha Ukur Yatani ametangaza kuwa atasoma bajeti yam waka wa kifedha wa 2022/2023 mnamo Aprili 7, 2022. Kwenye taarifa fupi aliyotoa Jumatatu, Machi 21, 2022, kupitia akaunti yake ya Twitter, Yatani alisema kuwa atawasilisha bajeti hiyo katika ukumbi wa Bunge la Kitaifa kuanzia saa tisa alasiri. “Hii ni kufahamisha umma kwamba taarifa ya bajeti ya mwaka wa kifedha wa 2022/2023 itawasilishwa na Waziri wa Fedha na Mipango katika Bunge la Kitaifa Alhamisi, Aprili 7, 2022 kuanzia saa tisa alasiri,” ikasema taarifa hiyo iliyotiwa saini na Yatani mwenyewe. Bajeti hiyo itasomwa miezi miwili mapema mwaka huu kwa sababu ya Uchaguzi Mkuu ambao utafanyika Agosti 9, 2022. Kawaida ni kwamba bajeti ya kitaifa husomwa kabla ya Juni 20 kila mwaka, siku sawa na inavyosomwa katika mataifa ya Uganda na Tanzania. Bajeti ya mwaka huu wa kifedha wa 2021/2022 ambayo ilisomwa Alhamisi Juni 13, 2021 ilikuwa ya thamani ya Sh3.02 trilioni. Bajeti ya mwaka huu inawasilishwa wakati ambapo gharama ya maisha imepanda kufuatia vita vinavyoendelea nchini Ukraine tangu Urusi ilipotuma wanajeshi wake nchini humo kuanzia Februari 24, 2022. Kwa mfano mnamo Machi 14, 2022 Mamlaka ya Udhibiti wa Sekta za Kawi na Mafuta (EPRA) iliongeza bei kwa Sh5. Hii ina maana kuwa mafuta aina ya petroli ambayo yamekuwa yakiuzwa kwa Sh129 kwa lita jijini Nairobi tangu Septemba 2021, sasa yatauzwa kwa Sh134 kwa lita hadi Aprili 14. Dizeli ambayo imekuwa ikiuzwa kwa Sh110 kwa lita sasa itauzwa kwa Sh115 jijini Nairobi. Hata hivyo, bei ya mafuta ya taa haikuongezwa kwani itasalia kuwa Sh103 kwa lita moja jijini Nairobi. Sababu kuu ya kupanda kwa bei ya bidhaa hiyo ni kushamiri kwa mapigano hayo na vikwazo ambavyo imewekewa Urusi na hivyo kuizuia kuuza mafuta mataifa ya nje. Urusi ni mojawapo ya mataifa yanayozalisha mafuta kwa wingi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  